LV Eiropas Savienības Oficiālais Vēstnesis C 78/24

Paziņojums par atkārtotas izmeklēšanas uzsākšanu atbilstoši 12. pantam Padomes Regulā (EK) Nr. 384/96 par antidempinga pasākumiem, kurus piemēro Ķīnas Tautas Republikas izcelsmes ar roku darbināmu paliktņu autokrāvēju un to galveno daļu importam

(2006/C 78/06)

Saskaņā ar 12. pantu Padomes Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (“pamatregula”) (1), kurā jaunākie grozījumi izdarīti ar Regulu (EK) Nr. 2117/2005 (2), Komisija ir saņēmusi prasību veikt izmeklēšanu, lai noteiktu, vai Ķīnas Tautas Republikas izcelsmes ar roku darbināmu paliktņu autokrāvēju un to galveno daļu importam noteiktie antidempinga pasākumi ir ietekmējuši eksporta, tālākpārdošanas vai turpmākās pārdošanas cenas Kopienā.

1. Atkārtotas izmeklēšanas pieprasījums

Sūdzību 2006. gada 16. februārī iesniedza četri Kopienas ražotāji (BT Products AB, Franz Kahl GmbH, Bolzoni Auramo SpA, Pramac Lifter S.p.A.)(“sūdzības iesniedzēji”), kuru produkcija veido lielāko daļu, šajā gadījumā vairāk nekā 70 %, no Kopienas kopējās ar roku darbināmu paliktņu autokrāvēju un to galveno daļu produkcijas.

2. Ražojums

Attiecīgais ražojums ir ar roku darbināmi paliktņu autokrāvēji un to galvenās daļas, t.i., šasijas un hidraulikas, kuru izcelsme ir Ķīnas Tautas Republikā (“attiecīgais ražojums”), ar KN kodiem ex 8427 90 00 un ex 8431 20 00. Šie KN kodi ir norādīti vienīgi informācijai.

3. Spēkā esošie pasākumi

Pašlaik ir spēkā ar Padomes Regulu (EK) Nr. 1174/2005 (3) noteiktais galīgais antidempinga maksājums.

4. Atkārtotas izmeklēšanas pamatojums

Pieteikuma iesniedzēji ir iesnieguši pietiekamus pierādījumus, kas rāda, ka antidempinga maksājums, kas uzlikts Ķīnas Tautas Republikas izcelsmes ar roku darbināmiem paliktņu autokrāvējiem un to galvenajām daļām, nav izraisījis nekādas izmaiņas vai ir izraisījis nepietiekamas izmaiņas tālākpārdošanas vai turpmākās pārdošanas cenās Kopienā. Patiesībā pieprasījumā sniegtie pierādījumi liecina, ka kopš antidempinga pasākumu noteikšanas attiecīgā ražojuma tālākpārdošanas cenas Kopienā ir saglabājušās stabilas vai dažos gadījumos pazeminājušās, kas radījis dempinga pieaugumu, kurš traucējis spēkā esošo pasākumu paredzēto korektīvo ietekmi.

Sūdzības iesniedzēji ir snieguši pierādījumus tam, ka attiecīgo ražojumu no Ķīnas Tautas Republikas turpināja ievest nozīmīgos daudzumos.

5. Procedūra

Apspriedusies ar padomdevēju komiteju un konstatējot, ka sūdzību iesniegusi Kopienas ražošanas nozare vai tā iesniegta tās vārdā un ka ir pietiekami daudz pierādījumu, lai pamatotu procedūras uzsākšanu, Komisija uzsāk atkārtotu izmeklēšanu attiecībā uz Ķīnas Tautas Republikas izcelsmes ar roku darbināmiem paliktņu autokrāvējiem un to galvenajām daļām atbilstoši pamatregulas 12. pantam.

(a) Anketas

Lai iegūtu informāciju, ko Komisija uzskata par vajadzīgu izmeklēšanai, tā nosūtīs anketas pieprasījumā minētajām personām vai personām, kuras piedalījās izmeklēšanā, kuras rezultātā tika pieņemti pasākumi, kas ir šīs atkārtotās izmeklēšanas pamatā, jo īpaši Ķīnas Tautas Republikas eksportētājiem/ražotājiem, visām eksportētāju/ražotāju asociācijām, importētājiem, visām importētāju asociācijām, lietotājiem un attiecīgās eksportētājvalsts iestādēm.

Katrā ziņā visām ieinteresētajām personām, sūtot faksu, jāsazinās ar Komisiju, lai noskaidrotu, vai tās ir minētas pieprasījumā, un vajadzības gadījumā jāpieprasa anketa šā paziņojuma 6. punkta a) apakšpunktā noteiktajā termiņā, ja šā paziņojuma 6. punkta b) apakšpunktā paredzētais termiņš attiecas uz visām ieinteresētajām personām.

(b) Informācijas vākšana un uzklausīšana

Ar šo visas ieinteresētās personas tiek aicinātas darīt zināmu savu viedokli, iesniegt informāciju, kas nav sniegta atbildēs uz anketas jautājumiem, un sniegt pamatojošus pierādījumus. Šī informācija un pierādījumi, kas to apstiprina, jānogādā Komisijā 6. punkta b) apakšpunktā noteiktajā termiņā.

Turklāt Komisija var uzklausīt ieinteresētās personas, ja tās ir iesniegušas pieprasījumu, kurā norādīts, ka ir īpaši iemesli, lai tās uzklausītu. Šis pieprasījums jāiesniedz 6. punkta c) apakšpunktā noteiktajā termiņā.

6. Termiņi

(a) Termiņš ieinteresētajām personām anketas pieprasīšanai

Visām ieinteresētajām personām, kuras nepiedalījās izmeklēšanā, kuras rezultātā tika noteikti pasākumi, uz kuriem attiecas šī atkārtotā izmeklēšana, anketa jāpieprasa iespējami drīz, bet ne vēlāk kā 15 dienas pēc šā paziņojuma publicēšanas Eiropas Savienības Oficiālajā Vēstnesī.

(b) Termiņš, kurā personas var informēt par sevi, iesniegt atbildes uz anketas jautājumiem un cita veida informāciju

Lai izmeklēšanā varētu ņemt vērā sniegto informāciju, visām ieinteresētajām personām 40 dienu laikā no šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, par sevi jāinformē, sazinoties ar Komisiju, tai jādara zināms savs viedoklis un jāiesniedz atbildes uz anketas jautājumiem vai jebkura cita informācija. Uzmanība jāpievērš faktam, ka vairākuma pamatregulā noteikto procesuālo tiesību īstenošana ir atkarīga no tā, vai ieinteresētā persona iepriekš minētajā laikposmā ir paziņojusi par sevi.

(c) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausītu.

7. Rakstiski iesniegumi, atbildes uz anketas jautājumiem un sarakste

Visi ieinteresēto personu apsvērumi un pieteikumi jāiesniedz rakstiski (nevis elektroniskā formātā, ja vien nav noteikts citādi); tajos jānorāda ieinteresētās personas vārds, adrese, e–pasta adrese, tālruņa un faksa numurs. Visi rakstiskie dokumenti, ieskaitot šajā paziņojumā prasīto informāciju, atbildes uz anketas jautājumiem un sarakste, kuru konfidenciāli sniegušas ieinteresētās personas, jāapzīmē kā “Limited” (4) un saskaņā ar pamatregulas 19. panta 2. punktu tai ir jāpievieno nekonfidenciāla versija ar nosaukumu “FOR INSPECTION BY INTERESTED PARTIES”.

Adrese sarakstei ar Komisiju:

European Commission Directorate General for Trade Directorate B Office: J-79 5/16 B-1049 Brussels Fakss: (32-2) 295 65 05

8. Nesadarbošanās

Gadījumos, kad kāda ieinteresētā persona atsakās darīt pieejamu nepieciešamo informāciju vai nesniedz to paredzētajos termiņos, vai arī ievērojami kavē izmeklēšanu, pozitīvus vai negatīvus secinājumus var izdarīt saskaņā ar pamatregulas 18. pantu, pamatojoties uz pieejamajiem faktiem.

Ja konstatē, ka ieinteresētā puse ir sniegusi nepareizu vai maldīgu informāciju, šo informāciju neņem vērā, un saskaņā ar pamatregulas 18. pantu var izmantot rīcībā esošos faktus. Ja kāda ieinteresētā persona nesadarbojas vai sadarbojas tikai daļēji un tādēļ tiek izmantoti pieejamie fakti, rezultāts šai personai var būt mazāk labvēlīgs nekā tad, ja tā būtu sadarbojusies.

(1) OV L 56, 6.3.1996., 1. lpp. Regulā jaunākie grozījumi izdarīti ar Regulu (EK) Nr. 2117/2005 (OV L 340, 23.12.2005., 17. lpp.)

(2) OV L 340, 23.12.2005., 17. lpp.

(3) OV L 189, 21.7.2005., 1. lpp.

(4) Tas nozīmē, ka dokuments paredzēts tikai iekšējam izmantojumam. Tas ir aizsargāts atbilstoši Eiropas Parlamenta un Padomes Regulas (EK) Nr. 1049/2001 4. pantam (OV L 145, 31.5.2001., 43. lpp.). Tas ir konfidenciāls dokuments atbilstoši pamatregulas 19. pantam un 6. pantam PTO Nolīgumā par 1994. gada VVTT VI panta īstenošanu (Antidempinga nolīgums).